4. Nedlæggelse af almene ældreboliger på [adresse] (Åben)
Tidl. politisk behandling BY, 26.06.19, pkt. 117, BY, 24.03.20, pkt. 37
Forventet sagsgang
ØK, BY
Lovgrundlag
Almenboligloven
SAGENS INDHOLD
Byrådet skal i denne sag tage stilling til nedlæggelse af otte almene ældreboliger på [adresse] i 
Hadsten. De otte almene ældreboliger er opført efter almenboligloven.
Boligerne har tidligere været anvendt som botilbud for voksne med udviklingshæmning. Byrådet besluttede 
på byrådsmøde 25. juni 2019 at lukke botilbuddet pga. udlejningsvanskeligheder. Ejendommen var 
oprindeligt ejet af Favrskov Boligselskab. Efter lukning af botilbuddet er ejendommen forsøgt 
overdraget/solgt til andre offentlige organisationer og private aktører. 
Med henblik på at optimere udnyttelsen af boligerne og reducere de årlige omkostninger, besluttede 
Byrådet på byrådsmøde 24. marts 2020 at købe ejendommen og videreføre boligerne som almene 
ældreboliger. 
Som bygningsejer kan Byrådet beslutte at nedlægge kommunalt ejede almene ældreboliger. Nedlæggelsen 
skal efterfølgende indberettes til Udbetaling Danmark.
VURDERING
De otte boliger fremstår utidssvarende i størrelse og indretning. Det er blandt andet ikke muligt at indrette 
dem med eget køkken. Siden Byrådets beslutning om køb af boligerne i marts 2020, har kommunen 
arbejdet på at finde en løsning for bedre udnyttelse af boligerne. Boligerne har været forsøgt udlejet uden 
held siden nedlukningen af botilbuddet. 
Boligerne anvendes midlertidigt som COVID-19 isolationsboliger og bruges i begrænset omfang hertil. 
Efter nedlæggelsen skal boligerne anvendes til andre kommunale formål end boligudlejning som 
eksempelvis kommunale servicetilbud, aktivitetsformål, mødefaciliteter etc.
Job og Økonomi indstiller, at alle otte ældreboliger nedlægges pr. 1. juni 2021, da der ikke er udsigt til, at 
de kan udlejes og da boligerne har stået tomme siden nedlukningen af botilbuddet i 2019.
ØKONOMI
Ifølge almenboligloven kan [adresse] blive omfattet af en forpligtelse til at indbetale et årligt beløb 
til Landsbyggefonden, når der nedlægges almene ældreboliger. Udgifterne hertil udgør 2/3 af de hidtidige 
udgifter til afdrag og renter og beløbet er på ca. 113.000 kr. årligt.
Ifølge Landsbyggefonden bortfalder indbetalingsforpligtelsen, såfremt boligerne besluttes nedrevet, solgt 
til tredjemand eller anvendt til andet kommunalt formål end boligudlejning. 
Byråd
25-05-2021 19:00
Sagsnr. EMN-2021-00098
DokID: 2419277
Sagsbehandler nako
For at kunne sagsbehandle en henvendelse om fritagelse for indbetalingsforpligtelsen, skal 
Landsbyggefonden have tilsendt en kopi af byrådets endelige beslutning, hvor der tages stilling til 
nedlæggelse af boligerne som almene boliger samt til bygningens fortsatte anvendelse, nedrivning eller 
salg. Job og Økonomi forventer, at indbetalingsforpligtelsen tidligst kan frafaldes 1. juli 2021. 
Når boliger nedlægges som almene ældreboliger, skal restgælden på lånene i bygningen indfries. Eventuel 
gæld eller tilgodehavende overgår til eller tilfalder Favrskov Kommune. Indfrielse af lånene på [adresse], er allerede sket i forbindelse med kommunens køb af ejendommen. 
Der er i forbindelse med købet af ejendommen udarbejdet et afsluttende regnskab og en 
refusionsopgørelse. Det fremgår heraf, at der samlet set er en likvid beholdning på 1,3 mio. kr. i afdelingen 
til bl.a. henlæggelser til vedligeholdelse. 
Med nedlæggelsen af boligerne bortfalder den årlige udgift til lejetab, som i 2020 udgjorde 489.473 kr. Der 
vil fortsat være udgifter til drift af bygningen. Disse udgifter forventes at ligge på omkring 123.000 kr. årligt.
INDSTILLING
Den konstituerede direktør for Job og Økonomi indstiller til Byrådet:
1. At alle otte ældreboliger nedlægges som almene ældreboliger pr. 1. juni 2021
2. At bygningen anvendes til andre kommunale formål end boligudlejning
BESLUTNING
.
Økonomiudvalget, 18. maj 2021:
Fraværende: Ingen
Indstilles godkendt.
Byrådet, 25. maj 2021:
Fraværende: Sam Nielsen
Godkendt.
Bilag
